Il-Progress hu meta r-rata tal-vjolenza fuq in-nisa tonqos mhux tiżdied. Il-Progress hu meta pulizija ma jispiċċax bla id għax jaqdi dmiru. Il-Progress hu meta protesta leġittima ma tiġix trattat bħala attività kriminali. Il-Progress hu meta sewwieqa ma jispiċċawx fl-idejn fuq frustrazzjoni fit-traffiku. Il-Progress hu meta ma titfax kokroċ fuq mafkar – hu ta' min hu. Il-Progress hu meta ma tifraħx bil-mewt ta' ħaddieħor – anke jekk ikun l-akbar għadu. Il-Progress hu meta ma tiżdiedx ir-rata tal-mard trasmess sesswalment għax tlifna kull sens ta' moralità u rażan. Il-Progress hu meta ma neqirdux wirt missirijietna. Il-Progress hu meta wieħed jistenna fit-traffiku bil-paċenzja mhux iħossu Il-Progress hu meta x'taf jiswa iżjed minn min taf. Il-Progress hu meta titkellem kontra dak li hu ħażin mhux tibqa' sieket biex la tkun la tfuħ u lanqas tinten. Il-Progress hu meta l-karità tagħmilha bħala obbligu morali 'l bogħod mill-għajn, mhux biex tidher fuq il-media. Il-Progress hu meta jonqos l-illiteriżmu mhux jiżdied. Il-Progress hu meta min imexxi jemmen fi prinċipji mhux partiti. Il-Progress hu meta taċċetta li l-opinjoni tiegħek hi biss opinjoni u mhux fatt. Il-Progress hu meta it-toroq mimlija bit-tfal jilgħabu u nies ipaċpċu, mhux karozzi jew nies jiġġieldu. Il-Progress hu meta l-użu tal-kokaina jinżel waħdu għax in-nies m'għandhiex għalfejn taħrab mill-miżerja tal-ħajja ta' kuljum. Il-Progress hu meta l-paga minima tkun id-doppju tal-kera medja, mhux bil-kontra. Il-Progress hu meta nħawlu iktar siġar u nibnu inqas toroq. Il-Progress hu meta s-silenzju quddiem l-inġustizzja jkun meqjus reat akbar minn qtil. Il-Progress hu meta tal-merċa m'għandux għalfejn jiftaħ nhar ta' Ħadd. Il-Progress hu meta nitgħallmu nżommu kju. Il-Progress hu meta tkun taf tgħid 'jekk jogħġbok' u 'grazzi'. Il-Progress hu meta xogħol hu għażla mhux neċessità biex tgħix. Il-Progress hu meta ta' tletin sena tkun mgħobbi bil-memorji ta' żgħożitek mhux id-dejn għal għomrok. It-Torri ta' Pembroke mhuwhiex progress. Dak hu biss monument għar-regħba u l-ħniżrija u l-kundanna ta' min approvah u ta' min baqa' sieket bit-tama li jieħu loqma minn taħt il-mejda tal-ħnieżer.
Il-Progress – Pembroke u affarjiet oħra....